האם ניתן לשנות את דמי המזונות?

החלטתם להיפרד ויש לכם ילדים משותפים קטינים? בין אם הגעתם להסכם בעניין מזונותיהם,  או בין אם ניהלתם הליך משפטי במסגרתו ניתן פסק דין, נשאלת השאלה האם גובה המזונות שנקבעו הוא סוף פסוק או ניתן לשינוי?
אז התשובה לכך בגדול היא כן, אבל לא בכל מקרה, ובכל מקרה -לא בקלות. 
הכוונה היא שמאחר וביצועו של פסק הדין למזונות מלווה את המשפחה במשך שנים קדימה, החוק לתיקון דיני המשפחה (מזונות), תשי"ט-1959 ("החוק") מאפשר לסטות בנסיבות מיוחדות מהקבוע בפסק הדין ואין מחסום בפני התדיינות חוזרת בעניין, אלא שלצורך פתיחת ההתדיינות מחדש, יידרש הפעם מהמבקש את השינוי (הגדלה או הפחתה של המזונות החודשיים) להוכיח שחל שינוי נסיבות מהותי ביחס למצב שהיה במעמד מתן פסק הדין, שינוי כזה שלא היה ניתן לצפותו מראש וכזה שיצדיק את השינוי בגובה המזונות שנקבע. 
תביעות כאלו מתבררות בזהירות רבה בבתי המשפט ולא פעם נדחות, במאמר זה ננסה לנעשות לכם סדר מתי ובאיזה אופן ניתן יהיה לשנות את דמי המזונות והאם בכלל כדאי לפתוח בהליכים משפטיים בנושא. 
כאמור התנאי לשינוי המבוקש יהיה שבכלל מתקיים שינוי נסיבות מהותי, כזה שהוכח וגובה בראיות, שינוי מהותי שלא יהיה צודק להותיר את  דמי המזונות על כנם ואשר המבקש אותו פעל בתום לב. באופן טבעי, הנטל להוכחת שינוי נסיבות מהותי יהיה גדול יותר כאשר המזונות נקבעו בהסכם גירושין כולל שבדרך כלל כולל הסכמות השלובות זו בזו עליהן הסתמכו הצדדים בבואם לחתום עליו, וזאת בניגוד לפסק דין שניתן בתביעת המזונות במנותק מהסכסוך הרכושי בין הצדדים. 
אז מה יכול להיחשב שינוי נסיבות ומה לא? 
התשובה לכך היא לא חד משמעית ותלויה בבחינת כל מקרה באופן פרטני וכן בשופט הדן בתביעה, אך ניתן להתרשם מהפסיקה הענפה, ולנסות לקבוע כללי אצבע שיעזרו לנו להחליט האם כדאי להגיש תביעה להפחתת/הגדלת מזונות. 
שינוי בחלוקת זמני השהות בין ההורים היא אחת הסיבות העיקריות לבחינה מחודשת של גובה המזונות, אולם חשוב לציין שלא כל שינוי בחלוקת זמני השהות בין ההורים יהווה שינוי מהותי שיצדיק את השינוי. לדוגמא, הוספת לילה-שניים בחודש לא ייחשב לשינוי מהותי, אך הכפלת זמני השהות בהחלט ייחשב כשינוי משמעותי שיש לו השלכות כלכליות בכך שמגדיל באופן מובהק את הוצאותיו של ההורה שכבר במילא נושא במזונות ילדיו, מה שמביא לכפל הוצאות שנחסכות מההורה השני. כך גם להיפך, זמני שהות שהתחילו שווים בזמן פסיקת דמי המזונות ועם השנים הלכו והצטמצמו, הביאו להגדלת הוצאותיו של ההורה שאצלו הורחבו זמני השהות ויצדיקו שינוי בפסיקת מזונות. 
הסיבה השניה שגם היא פופולרית ביותר בקרב מבקשי שינוי גובה דמי המזונות היא שינוי במצב הכלכלי של האב או של האם או של שניהם. לדוגמא, מצבו הכלכלי של האב המשלם את דמי המזונות הורע ומנגד מצבה הכלכלי של האם הוטב עקב כך שהחלה לפתח את הקריירה שלה לאחר הגירושין והכנסתה הוכפלה מההכנסה שהייתה לה בזמן עריכת ההסכם/מתן פסק הדין. ראוי לציין כי פיטורים ממקום העבודה לרוב לא יתקבלו כשינוי נסיבות מהותי מאחר ובתי המשפט רואים בכך עניין זמני וממנו יגזרו את פוטנציאל ההשתכרות. 
דוגמא נוספת לשינוי במצב הכלכלי יכול להיות גם מגורים משותפים עם בן זוג, או מגורים בנכס נטול משכנתא/ שכירות בו יש לבן הזוג זכות מגורים,  מה שמביא לצמצום הוצאות המדור ואף לביטולם. 
השינוי יכול להיות לא רק בהגדלת שכר, אלא גם בזכייה בנכסים,  כגון מתנות וירושות בעלות ערך רב ששינו את מצבו הכלכלי של המקבל אותן. הדבר נכון גם להיפך, איבוד נכסים והיקלעות לחובות יוצרים שינוי במצב הכלכלי גם אם השכר נותר זהה. 
לדוגמא, האב והאם נותרו עם אותה עבודה ואותו שכר, אלא שהאם קיבלה במהלך השנים נכס בירושה והיא כעת מתגוררת בו. ברור שבמקרה כזה כאשר נחסכים ממנה אלפי שקלים בחודש עבור מדור והיא בעלת נכס, מצבה הכלכלי הוטב ואין טעם להמשיך לחייב את האב בדמי המדור. 

חשוב לציין כי השינוי במצב הכלכלי צריך להיות מהותי ולא כל תוספת או הפחתה של 2,000 ₪ לשכר, יהווה שינוי נסיבות מהותי, ולכן אין לרוץ לערכאות המשפטיות בכל מקרה של שינוי כי לעתים השינוי הוא כה מינורי והתביעה תידחה וכך סתם נגררתם להוצאות מיותרות, כך לדוגמא, במקרה שהגיע לטיפולנו, אב הגיש נגד האם אותה ייצגנו, תביעה לביטול/הפחתה של דמי המזונות שנקבעו בהסכם גירושין. באותו מקרה לא הצליח האב להצביע על שינוי נסיבות מהותי ובית המשפט הצליח לשכנע אותו לחזור בו מהתביעה ולמחוק אותה. לצערי הרב התוצאה המשמחת עבור לקוחתנו, כמו בהרבה מקרים, לא תשיב לה את ההוצאות שנגרמו לה, אך המגמה השתנתה לאחרונה ובמקרים שבעל הדין מתעקש לנהל את ההליך עד תום, כן ייפסקו הוצאות. 
האם הולדת ילדים נוספים בפרק ב' יכולה להיחשב לשינוי נסיבות מהותי לצורך הפחתה בדמי המזונות? התשובה לכך אינה חד משמעית. ההלכה הפסוקה קובעת כי באופן עקרוני, הולדת ילד נוסף לאב מאישה אחרת מהווה שינוי נסיבות מהותי, יחד עם זאת, הפחתה תעשה רק כאשר האב הצליח להוכיח את הירידה החדה במצבו הכלכלי תוך בחינת מצבה הכלכלי של אם ילדיו מפרק ב', כלומר, אם האב בכלל מתגורר בנכס של אשתו הנוכחית שמכניסה גם שכר נאה לתא המשפחתי והאב לא הצליח להוכיח שמצבו הכלכלי הורע באופן מהותי, אזי שהולדת ילדים לכשעצמה לא תעמוד לבדה לצורך הפחתה בדמי המזונות מאחר וההנחה היא שבני זוג שמחליטים באופן מודע להביא ילדים לעולם, עושים זאת בידיעה שיוכלו לכלכלם. מכאן שכל מקרה יבחן לגופו אך ראוי לציין שבמקרים אלו, גם אם תהיה בסופו של דבר הפחתה בדמי המזונות, תהיה זו לרוב הפחתה מינורית שאולי לא תמיד שווה את ניהול ההליך כולו, לרבות  שכר הטרחה של עורך הדין, הזמן המושקע בתביעה, ואת ההחמרה ביחסים בין ההורים הגרושים מעצם הגשת התביעה. 
האם שינוי במצב הרפואי של האם או של האב יכול להיחשב שינוי נסיבות מהותי? תלוי, כל מקרה ייבחן לגופו בהתאם לשינוי שהמצב הרפואי הביא עמו, אם בכלל הביא לשינוי וכמובן בשופט הדן בתיק. 

האם ההלכה החדשה (בע"מ 919/15) מהווה שינוי נסיבות מהותי? 
טרם אפרט את המצב לאשורו היום, ראוי לסקר בקצרה את שינויי המגמה בשנים האחרונות ביחס לתביעות מסוג זה. 
עד לחודש יולי 2017 היה מקובל להטיל סכומי מזונות גבוהים על אבות רק בשל מגדרם. חוסר השוויון המובהק בין המינים הגיע בסופו של דבר לבית המשפט העליון שבחודש יולי 2017 בבע"מ 919/15, הפך את דרך חישוב דמי מזונות הקטינים בגילאי 6-15, כך שהעיקרון המנחה הוא איזון ושוויון בין ההורים בנטל הכלכלי ולא עוד האב כמפרנס יחיד. 
בדרך זו, דמי מזונות הקטינים נקבעים מאז בע"מ 919/15 עפ"י חלוקת זמני השהות של הילדים עם הוריהם, בהתאם ליכולת הכלכלית של כל אחד מההורים וליתר הנסיבות כאשר כל מקרה ייבחן לגופו. 
בשנים שלאחר ההלכה החדשה ובעקבות השינוי הדרמטי, פנו אבות בתביעות להפחתת מזונות, תוך שהסתמכו על ההלכה החדשה כשינוי הנסיבות המהותי, מה שעורר חוסר אחידות ובהירות בפסקי הדין שניתנו מאז, עד לפסיקת העליון בבע"מ 7670/18 שניתנה בחודש ינואר 2021, שקבעה שאין בהלכה החדשה (בע"מ 919/15) כדי לשנות או להשפיע על דרישת שינוי הנסיבות המהותי, ובמילים אחרות, הלכת בע"מ 919/15, לבדה,  אינה מהווה שינוי נסיבות מהותי. 
מכאן שהלכת בע"מ 919/15 לא מהווה שינוי נסיבות מהותי, מה שכן, ככל ותביעה להפחתת מזונות תתקבל לאחר שהוכח שינוי נסיבות מהותי שיצדיק את ההפחתה (ולא הלכת בע"מ 919/15), רק אז בבואו של בית המשפט לחשב את דמי המזונות, יעשה הוא שימוש בכללי החישוב שנקבעו בהלכת בע"מ 919/15.
לסיכום עניין זה, אין רשימת מכולת לשינויים שיתקבלו להיות מהותיים לצורך התביעה, כל שינוי ייבחן לגופו, בהתאם לנסיבות, לשופט הדן בהליך ולאופן הגשת התביעה. 
הצלחת ההליך והשגת השינוי בגובה המזונות תלויה רבות בעורך הדין המגיש את התביעה, בהצגת הטיעונים והוכחתם באופן ברור וממוקד שלא יותיר ספק כי יש לשנות את גובה המזונות ולא צודק יהיה להותירם על כנם. יחד עם זאת, לא בכל מחיר יהיה שווה לנהל הליך כזה ולכן מומלץ להתייעץ רק עם עורך דין בעל ניסיון בתחום זה שיפרוס בפניכם את האפשרויות, את הסיכויים ואת הסיכונים. 

מכל מקום, בטרם רצים להגיש בקשה להפחתת /הגדלת מזונות חשוב לזכור שבעוד שנים בודדות הנושא כבר לא יהיה רלוונטי משום שאותם קטינים כבר יהפכו בגירים וכל נושא מזונותיהם יהיה נחלת עבר, אולם אנו נאלץ לשאת את המשקעים שהתביעה תשאיר במערכת היחסים שלנו עם הצד השני גם אחרי שהילדים יבגרו – ולכן חשוב לשקול בכובד ראש עצם הגשת התביעה, ולהגישה רק במקרים בו חלילה נגרם לנו חסרון כיס או חוסר צדק משווע, ולא לרוץ לערכאות בשל זוטי דברים. 

משרדנו עוסק בתחום דיני המשפחה על כל רבדיו ובעל ניסיון רב בתביעות מסוג זה לרבות עריכת הסכמי גירושין וניהול מו"מ שיסייע לצדדים להגיע להסכמות שיחסכו ניהול הליכים בבתי המשפט




